**ДО:**

**Проф. Севдалина Турманова**

**Председател на Общински Съвет**

**Гр. Бургас**

**ИСКАНЕ**

От **Бисер Русимов**, тел.: 0878 60 29 82, ел. поща: biserrusimov@abv.bg

в качеството си на представител на „Организация за закрила на българските граждани“ /ОЗБГ/

**Относно:** Оборудване на мостика в град Бургас със спасителни съоръжения /спасителни пояси/кръгове и помощни въжета/

**Уважаема г-жо Турманова,**

Мостикът на град Бургас е един от местните символи и ежедневно се посещава както от жители на Бургас, така и от гости на града ни.

За съжаление той е и причината всяка година да стават инциденти, някои от които са с фатален край. Хората решават да сложат край на живота си, скачайки от мостика във водата. При попадане в студените води стресът връща желанието им за живот. Често, въпреки десетките рибари и случайни минувачи, които в този момент стават свидетели на неприятната случка, никой от тях не дръзва да помага, защото те самите не биха искали да изложат живота си на подобен риск.

В така създалата се ситуация човекът във водата и да иска да бъде спасен, то той няма тази възможност и един човешки живот бива загубен.

**Кратка хронология на част от инцидентите през годините:**

- на 03.04.2016 г. 14.45 ч. в І РПУ - Бургас е получено съобщение за това, че от страната на платформата за акостиране на плавателни съдове на бургаския мостик, във водата е забелязано тялото на удавен мъж. Мъжът е на възраст около 70 г. и според очевидци се е хвърлил от мостика;

- на 13.09.2017 г. постъпва сигнал от мъж, който се разхождал по централния плаж и видял безжизненото тяло на 50 годишен друг мъж, който е паднал от мостика и впоследствие се е удавил;

- на 08.05.2018 г. се удави млад мъж на 32 години след скок от мостика. Сигналът за случая е постъпил в І РПУ – Бургас около 18:35 часа;

- през лятото на 2019-та г. 63-годишен английски турист се е удавил пред очите на роднините си, докато те са търсили спасителен пояс, който да му хвърлят. Мъжът не е скочил от мостика да се самоубива, а е влязъл във водата да плува, но получава схващане.

Проектът, който Ви представям, има за цел Община Бургас да оборудва мостика със спасителни помощни съоръжения, които биха свели инцидентите с фатален край до минимум. Без значение от метеорологичните условия, всеки който стане очевидец на случката, ще има възможност да използва спасителните средства и да помогне на давещия се човек.

Затова е необходимо да се монтират следните спасителни средства:

- 2 броя спасителни пояси/кръгове, които ще трябва да бъдат изработени от полиетилен и с висока защита от UV лъчи. Цената за тях е 79,40 лв с ДДС за брой;

- 2 въжета от по 50 метра всяко, които ще бъдат с UV защити и дебелина 8 мм. Цената на всяко едно от въжетата е 23,00 лв с ДДС;

- 2 броя пожарни кутии за съхранение на спасителните средства. Цената за брой е 79,80 с включено ДДС.

**Количествено-стойностна сметка**

|  |  |
| --- | --- |
| **Разход за** | **Цена в лева с ДДС** |
| 2 броя пояси/кръгове | 158,80 |
| 2 броя помощни въжета по 50 м всяко | 46,00 |
| 2 броя кутии за съхранение | 159,60 |
| Фирма, която ще извърши монтажа | 50,00 |
| **Общо** | **414,40** |

Монтажът може да бъде извършен и от служители на Община Бургас, като по този начин разходите ще бъдат намалени с 50 лева.

Въжетата със спасителните пояси/кръгове ще бъдат прибрани в специални кутии, които ще бъдат прикрепени от двете страни /на въшната част на парапета/ в края на мостика. Кутиите ще са със затварящи се механизми, свързани със Сектор СОД към ОДМВР-Бургас.

По този начин спасителните средства ще бъдат защитени от набези, а и при отваряне на кутиите ще бъде изпратен сигнал до органите на реда, които ще могат да реагират своевремнно.

Предвид гореизложеното и на основание чл. 21, ал. 1, т. 8 и т. 23 от Закона за местното самоуправление и местната администрация /ЗМСМА/ предлагам Общински съвет - Бургас да вземе следното

**РЕШЕНИЕ:**

Възлага на кмета на Община Бургас да отпусне средства за спасителни съоръжения, които да бъдат монтирани на мостика в град Бургас и да организира поставянето им.

Дата: 24.02.2020 г. **С уважение:** ..........................................

Гр. Бургас /Бисер Русимов/